**VILNIAUS R. ZUJŪNŲ GIMNAZIJA**

PATVIRTINTA

Vilniaus r. Zujūnų gimnazijos

direktoriaus

2017 m. kovo 31 d.

įsakymas Nr. V-38

**MOKINIŲ PAMOKŲ LANKOMUMO APSKAITOS, KONTROLĖS**

**IR GIMNAZIJOS NELANKYMO PREVENCIJOS**

**TVARKOS APRAŠAS**

I. BENDROSIOS NUOSTATOS

1. Vilniaus r. Zujūnų gimnazijos mokinių pamokų lankomumo apskaitos, kontrolės ir gimnazijos nelankymo prevencijos tvarkos aprašą (toliau Aprašą) reglamentuoja Lietuvos Respublikos Švietimo Įstatymas, Vaiko teisių apsaugos pagrindų įstatymas ir Gimnazijos nuostatai.

2. Šis Aprašas reglamentuoja dalykų mokytojų, klasių auklėtojų, socialinio pedagogo, psichologo, Vaiko gerovės komisijos veiklą užtikrinant Vilniaus r. Zujūnų gimnazijos mokinių pamokų lankomumą, stiprinant kontrolę ir vykdant mokinių pamokų nelankymo prevenciją.

3. Aprašas nustato mokinių pamokų lankomumo apskaitą ir prevencines poveikio priemones gimnazijos lankymui užtikrinti. Klasių auklėtojai, dalykų mokytojai, socialinis pedagogas, psichologas vadovaujasi Lietuvos Respublikos Švietimo įstatymu, Vaiko teisių apsaugos pagrindų įstatymu, Gimnazijos nuostatais, mokinių priėmimo į gimnaziją sutartimi, mokytojo ir mokytojo, vykdančio klasės auklėtojo funkcijas, pareigybės aprašu, direktoriaus įsakymais ir šiuo Aprašu.

4. Vartojamos sąvokos:

**Pamokų nelankantis** mokinys – mokinys, be pateisinamos priežasties praleidžiantis kai kurias pamokas.

**Gimnaziją vengiantis** lankyti mokinys – mokinys, be pateisinamos priežasties neateinantis į visas tą dieną vykstančias pamokas.

**Gimnazijos nelankantis** mokinys – mokinys, per mėnesį praleidęs per 50 procentų pamokų be pateisinamos priežasties.

**II. PRALEISTŲ PAMOKŲ PATEISINIMO KRITERIJAI**

5. Praleistos pamokos laikomos **pateisintomis**:

5.1. **dėl mokinio ligos ar vizito pas gydytoją** – galioja tik gydymo įstaigų, visuomenės sveikatos priežiūros specialisto išduotos pažymos;

5.2. **dėl tikslinių iškvietimų** (į policijos komisariatą, teismą, Vaiko teisių apsaugos skyrių; Pedagoginę psichologinę tarnybą ir pan.);

5.3. **dėl kitų svarbių priežasčių (**mokinio atstovavimo gimnazijai (rajonui ar šaliai) tarptautiniuose, respublikiniuose, regioniniuose, rajono, miesto ar gimnazijos organizuojamuose konkursuose, olimpiadose, konferencijose, sporto varžybose ir pan.); galioja švietimo įstaigų, visuomeninių organizacijų dokumentai, Gimnazijos mokytojų, siuntusių mokinį į konkursus, olimpiadas, varžybas ir kitus ugdymo renginius, pažymos ar sąrašai, patvirtinti vieno iš gimnazijos vadovo;

5.4. **dėl svarbių šeimos aplinkybių** (dėl šeimos švenčių, artimųjų ligos, mirties ir pan.)**;**

5.5. **dėl nepalankių oro sąlygų**: audros, liūties, uragano; autobuso, vežančio mokinius į gimnaziją, neatvykimo ar vėlavimo. Kai oro temperatūra yra 20 laipsnių šalčio ar žemesnė, į gimnaziją gali neiti 1 – 5 klasių mokiniai, esant 25 laipsniams ar žemesnei temperatūrai 6-12 klasių mokiniai;

5.6. **kai mokiniui sunegalavus tėvai** (globėjai, rūpintojai) pateisina ne daugiau kaip 3 dienas;

5.7. Mokinio, sunegalavusio pamokų metu ir turinčio visuomenės sveikatos priežiūros specialisto, socialinio pedagogo, administracijos atstovo leidimą dėl blogos savijautos toliau nedalyvauti pamokose, praleistas pamokas pateisina tėvai (jei nebuvo kreiptasi į gydymo įstaigą). Tėvai, apie blogą vaiko savijautą, informuojami telefonu.

6.Praleistos pamokos laikomos **nepateisintomis**, kai mokinys nepateikė pateisinančių dokumentų.

**III. VĖLAVIMŲ Į PAMOKAS PREVENCIJA**

7.Pavėlavimu laikomas vėlavimas į pamoką 3 ir daugiau minučių.

**8. Vėluoti į pamokas draudžiama**. Atsitiktiniu pavėlavimu gali būti laikomi ne daugiau kaip 2 pavėlavimai į įvairių dalykų pamokas ar klasės valandėles.

9. Pakartotinai pavėlavus į pamoką informuojami mokinio tėvai (globėjai, rūpintojai).

10. Mokiniui pavėlavus, dalyko mokytojas elektroniniame dienyne pažymi „p“ ir parašo pastabą, nurodydamas vėlavimo priežastį (rašo tą priežastį, kurią nurodė mokinys). Jei mokinys vėlavo pusę ir daugiau pamokos laiko ir vėlavimo priežastis nereikšminė, mokytojas gali žymėti „n“ ir rašo pastabą bei pranešimą tėvams.

**IV. LANKOMUMO REGISTRACIJA IR APSKAITA**

11. **Lankomumo apskaita pamokoje:**

11.1. pagrindinė mokinių ugdymo forma yra pamoka ir jos lankymas mokiniams privalomas. Lankyti pamokas ir laikytis šios tvarkos aprašo mokinys įsipareigoja pasirašydamas priėmimo į gimnaziją sutartį;

11.2. mokinių lankomumo apskaitą pamokoje atlieka dalyko mokytojas. Dalyko mokytojas elektroniniame dienyne raide „n“ pažymi, jei mokinys nedalyvavo pamokoje.

**12. Pateisinančių praleistas pamokas dokumentų pateikimas ir rinkimas:**

12.1. praleistas pamokas mokinys privalo pateisinti iš karto/kitą dieną po praleidimo;

12.2. už dokumentų, pateisinančių praleistas pamokas, pateikimą klasės auklėtojui ar dalyko mokytojui atsakingas pamokas praleidęs mokinys ir jo tėvai;

12.3. praleistas pamokas ir pavėlavimus į jas pateisinančius dokumentus (taip pat elektroninio pašto, elektroninio dienyno žinutes/pranešimus) sistemina ir saugo klasės auklėtojas;

12.4. tėvams per mėnesį pateisinant daugiau negu tris dienas, nelankytų pamokų priežastis analizuoja socialinis pedagogas ir klasės auklėtojas bendradarbiaujant su šeima.

12.4. netvarkingai, neįskaitomai parašyti, taisyti mokinių neatvykimą pateisinantys dokumentai klasės auklėtojo gali būti nepriimami, o praleistos pamokos skaičiuojamos kaip praleistos be priežasties.

**13. Mokinių tėvai (globėjai, rūpintojai):**

13.1. užtikrina punktualų ir reguliarų mokyklos lankymą bei operatyviai sprendžia mokinio lankomumo ir ugdymo(-si) klausimus;

13.2. iš anksto arba pirmą vaiko neatvykimo į mokyklą dieną (iki pamokų pabaigos) apie neatvykimo priežastis susitartu būdu informuoja klasės auklėtoją;

13.3. laiku parašo vaiko praleistų pamokų pateisinimus, aiškiai nurodydami datą ar pamoką, jos numerį pagal tvarkaraštį (jei praleista pavienė pamoka);

13.4. atvyksta į individualius pokalbius su klasės auklėtoju, dalyko mokytoju, socialiniu pedagogu, gimnazijos vadovais. Kontroliuoja ir koreguoja vaiko elgesį;

13.5. bendradarbiauja su klasės auklėtoju, gimnazijos vadovais, dalykų mokytojais bei specialistais, teikiančiais pedagoginę, psichologinę, socialinę, sveikatos priežiūros pagalbą;

13.6. pasikeitus gyvenamajai vietai, kontaktiniams telefono numeriams, elektroninio pašto adresui, operatyviai informuoja klasės auklėtoją;

13.7. kasdien susipažįsta su duomenimis elektroniniame dienyne (praleistų pamokų skaičiumi, pagyrimais ir pastabomis, ugdymo(-si) rezultatais ir kt. informacija);

13.8. lanko tėvų susirinkimus, dalyvauja kitose Gimnazijos organizuojamose veiklose.

**V. PAMOKŲ NELANKYMO PREVENCIJA**

**14. Klasės auklėtojas:**

14.1. mokiniui neatvykus į gimnaziją (tuo atveju, kai tėvai (globėjai, rūpintojai) nepraneša), tą pačią dieną išsiaiškina neatvykimo priežastis, reikalui esant, informuoja gimnazijos administraciją;

14.2. renka ir tvarko praleistas pamokas ir pavėlavimus į pamokas pateisinančius dokumentus. Paaiškinimus apie mokinių praleistas pamokas, tėvų, kitų vaiką ugdančių pedagogų parašytus pateisinimus saugo klasei skirtoje byloje;

14.3. **kuo** **skubiau** **(bet ne rečiau, kaip kartą per savaitę)** elektroniniame dienyne pateisina mokinių praleistas pamokas;

14.4. individualiai dirba su pamokų nelankančiais, vėluojančiais mokiniais:

14.4.1. su mokiniu, praleidusiu ir nepateisinusiu iki 10 pamokų (įskaitytinai) ar pavėlavusiu į pamokas individualiai susitaria dėl tolesnių veiksmų: bandomo laikotarpio, pokalbio su tėvais ir pan.;

14.4.2. organizuoja pokalbius su vėluojančio į pamokas, pamokų nelankančio, vengiančio lankyti gimnaziją ar gimnazijos nelankančio mokinio tėvais;

14.5. apie mokinį, kuris pakartotinai praleido iki 10 pamokų be pateisinamos priežasties, klasės auklėtojas informuoja socialinį pedagogą. Atsižvelgiant į klasės auklėtojo jau taikytas priemones, planuojami klasės auklėtojo ir socialinio pedagogo tolesni bendri veiksmai, mokinys kviečiamas į Vaiko gerovės komisijos posėdį;

14.6. apie mokinį vengiantį lankyti gimnaziją ar jos nelankantį nedelsiant informuoja socialinį pedagogą, Vaiko gerovės komisijos pirmininką;

14.7. bendradarbiauja su dalykų mokytojais.

**15. Socialinis pedagogas:**

15.1. stebi mokinių lankomumą elektroniniame dienyne, bendrauja su klasių auklėtojais ir aptaria klasių lankomumą, esant poreikiui dalyvauja klasių auklėtojų metodinių grupių susirinkimuose;

15.2. mokinys, per mėnesį praleidęs 11 ir daugiau nepateisintų pamokų, kviečiamas į Vaiko gerovės komisijos posėdį, kuriame su mokiniu dalyvauja tėvai (globėjai, rūpintojai) ir klasės auklėtojas;

15.3. mokiniui, per mėnesį praleidus daugiau kaip 50 proc. pamokų be pateisinamos priežasties, raštu informuojami jo tėvai, esant reikalui VTAS, Vilniaus rajono Policijos komisariato viešosios tvarkos skyrius, mokinys kviečiamas į Vaiko gerovės komisijos posėdį;

15.4. mokiniui, pakartotinai per mėnesį praleidus daugiau kaip 50 proc. nepateisintų pamokų, raštu kreipiamasi į Vilniaus rajono savivaldybės Vaiko gerovės komisiją dėl minimalios ar vidutinės priežiūros priemonės taikymo.

15.5. individualiai dirba su gimnazijos nelankančiais mokiniais ir jų šeimomis, analizuoja pamokų praleidimo priežastis, kartu su mokiniu, jo tėvais (globėjais, rūpintojais) ir klasės auklėtoju, psichologu, kitais gimnazijos specialistais ieško sprendimo būdų;

15.6. inicijuoja Vaiko gerovės komisijos neeilinius posėdžius dėl pamokų ar gimnazijos vengiančių lankyti, nelankančių mokinių svarstymo. Posėdyje dalyvauja pamokas ar gimnaziją vengiantis lankyti mokinys, mokinio tėvai (globėjai), socialinis pedagogas, klasės auklėtojas. Klasės auklėtojas informuoja komisiją apie taikytas priemones šalinant gimnazijos nelankymo priežastis (mokinio pasiaiškinimai, klasės auklėtojo, gimnazijos psichologo ir/ar socialinio pedagogo informacija).

**16. Vaiko gerovės komisija:**

16.1. renkasi į neeilinius posėdžius dėl pamokų nelankančių, gimnaziją vengiančių ar gimnazijos nelankančių mokinių svarstymo;

16.2. sudaro pamokų nelankančių, gimnaziją vengiančių lankyti ir gimnazijos nelankančių mokinių sąrašus. Su šiais mokiniais ir jų šeimomis dirba iki bus užtikrintas pamokų lankomumas;

16.3. inicijuoja vizitus į mokinio namus. Juose dalyvauja ir klasės auklėtojas;

16.4. teikia rekomendacijas Gimnazijos direktoriui dėl nuobaudų ir skatinimo sistemoje numatytų priemonių taikymo;

16.5. bendradarbiauja su Vilniaus rajono savivaldybės Vaiko gerovės komisija, Vaiko teisių apsaugos skyriumi, atskirais atvejais policijos nepilnamečių reikalų pareigūnais.

**VI. NUOBAUDŲ IR SKATINIMO SISTEMA**

17. Mokiniui, vengiančiam lankyti pamokas, gimnaziją ar nelankančiam gimnazijos, individualiai (priklausomai nuo situacijos) taikomos šios nuobaudos:

17.1. mokytojo, klasės auklėtojo pastaba elektroniniame dienyne;

17.2. žodinis įspėjimas;

17.3. mokinio svarstymas Vaiko gerovės komisijos posėdyje;

17.4. direktoriaus įsakymu pareikštas papeikimas;

17.5. mokiniui gali būti skirta kita minimalios ar vidutinės priežiūros priemonė.

18. Mokiniui (įstatymų numatytais atvejais jo tėvams (globėjams), nuolat ir sistemingai vengiančiam lankyti gimnaziją, pateikiama informacija savivaldos ar teisėsaugos institucijoms ir taikoma administracinė atsakomybė.

19. Mokiniui, nepraleidusiam per trimestrą nė vienos pamokos, direktoriaus įsakymu reiškiamas pagyrimas, kuris skelbiamas gimnazijos svetainėje ir skelbimų lentoje.

**VII. BAIGIAMOSIOS NUOSTATOS**

20. Klasių auklėtojai, dalykų mokytojai, mokiniai supažindinami su šiuo tvarkos aprašu kiekvienų mokslo metų rugsėjo mėnesio pirmąją savaitę.

21. Tėvai su šiuo aprašu supažindinami elektroniniu paštu ar žinute per elektroninį dienyną. Tvarkos aprašo nuostatos primenamos tėvų susirinkimų metu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_